title: Sklep Sveta (EU) 2016/1980 z dne 8. novembra 2016 o imenovanju člana Odbora regij na predlog Italijanske republike

text:
               12.11.2016

               SL

               Uradni list Evropske unije

               L 305/28

         SKLEP SVETA (EU) 2016/1980
   z dne 8. novembra 2016
   o imenovanju člana Odbora regij na predlog Italijanske republike
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga italijanske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandata Alessandra PASTACCIJA se je sprostilo mesto člana Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se za člana Odbora regij imenuje:

               —

               Giuseppe RINALDI, Presidente della Provincia di Rieti.

         Člen 2
   Ta sklep začne veljati na dan sprejetja.

      V Bruslju, 8. novembra 2016

            Za Svet

            Predsednik

         P. KAŽIMÍR

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).


title: 2009/793/ES,Euratom: Sklep Sveta z dne 29. oktobra 2009 o imenovanju generalnega sekretarja Sveta Evropske unije, visokega predstavnika za skupno zunanjo in varnostno politiko za obdobje od 1. novembra 2009 do 31. decembra 2009

text:
               30.10.2009

               SL

               Uradni list Evropske unije

               L 283/57

      SKLEP SVETA

   z dne 29. oktobra 2009
   o imenovanju generalnega sekretarja Sveta Evropske unije, visokega predstavnika za skupno zunanjo in varnostno politiko za obdobje od 1. novembra 2009 do 31. decembra 2009
   (2009/793/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 207(2) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 121(2) Pogodbe,
   ob upoštevanju naslednjega:

               (1)

               Mandat g. Javier-ja SOLANE MADARIAGE, generalnega sekretarja Sveta Evropske unije, visokega predstavnika za skupno zunanjo in varnostno politiko se bo končal 31. oktobra 2009 (1).

               (2)

               Ta mandat bi bilo treba podaljšati do 31. decembra 2009 ali do datuma začetka veljavnosti Lizbonske pogodbe, odvisno od tega, kaj nastopi prej.

               (3)

               Opozoriti je treba, da člen 6 Protokola o prehodnih določbah, ki bo z Lizbonsko pogodbo priložen k Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo določa, da se mandat generalnega sekretarja Sveta, visokega predstavnika za skupno zunanjo in varnostno politiko, konča na datum začetka veljavnosti Lizbonske pogodbe –

         SKLENIL:
   Člen 1
   G. Javier SOLANA MADARIAGA se imenuje za generalnega sekretarja Sveta Evropske unije, visokega predstavnika za skupno zunanjo in varnostno politiko za obdobje od 1. novembra 2009 do 31. decembra 2009 ali do datuma začetka veljavnosti Lizbonske pogodbe, odvisno od tega, kaj nastopi prej.
   Člen 2
   Predsednik Sveta uradno obvesti g. Javierja SOLANO MADARIAGO o tem sklepu.
   Sklep se objavi v Uradnem listu Evropske unije.

      V Bruslju, 29. oktobra 2009

            Za Svet

            Predsednik

         C. BILDT

      (1)  UL L 277, 22.10.2009, str. 19.


title: Sklep Evropskega parlamenta z dne 5. maja 2010 o razrešnici glede izvrševanja proračuna Evropske agencije za upravljanje in operativno sodelovanje na zunanjih mejah držav članic Evropske unije za proračunsko leto 2008

text:
               25.9.2010

               SL

               Uradni list Evropske unije

               L 252/211

         SKLEP EVROPSKEGA PARLAMENTA
   z dne 5. maja 2010
   o razrešnici glede izvrševanja proračuna Evropske agencije za upravljanje in operativno sodelovanje na zunanjih mejah držav članic Evropske unije za proračunsko leto 2008
   (2010/548/EU)
   EVROPSKI PARLAMENT,
   ob upoštevanju končnih letnih računovodskih izkazov Evropske agencije za upravljanje in operativno sodelovanje na zunanjih mejah držav članic za proračunsko leto 2008,
   ob upoštevanju poročila Računskega sodišča o letnih računovodskih izkazih Evropske agencije za upravljanje in operativno sodelovanje na zunanjih mejah držav članic Evropske unije za proračunsko leto 2008, skupaj z odgovori agencije (1),
   ob upoštevanju priporočila Sveta z dne 16. februarja 2010 (5827/2010 – C7-0061/2010),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,
   ob upoštevanju Uredbe Sveta (ES) št. 2007/2004 z dne 26. oktobra 2004 o ustanovitvi Evropske agencije za upravljanje in operativno sodelovanje na zunanjih mejah držav članic Evropske unije (3), zlasti člena 30,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (4), zlasti člena 94,
   ob upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A7-0085/2010),

               1.

               podeli razrešnico izvršnemu direktorju Evropske agencije za upravljanje in operativno sodelovanje na zunanjih mejah držav članic Evropske unije glede izvrševanja proračuna agencije za proračunsko leto 2008;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za upravljanje in operativno sodelovanje na zunanjih mejah držav članic, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 304, 15.12.2009, str. 38.

      (2)  UL L 248, 16.9.2002, str. 1.

      (3)  UL L 349, 25.11.2004, str. 1.

      (4)  UL L 357, 31.12.2002, str. 72.
    ---documentbreak---

               25.9.2010

               SL

               Uradni list Evropske unije

               L 252/213

         RESOLUCIJA EVROPSKEGA PARLAMENTA
   z dne 5. maja 2010
   s pripombami, ki so del sklepa o razrešnici glede izvrševanja proračuna Evropske agencije za upravljanje in operativno sodelovanje na zunanjih mejah držav članic Evropske unije za proračunsko leto 2008
   EVROPSKI PARLAMENT,
   ob upoštevanju končnih letnih računovodskih izkazov Evropske agencije za upravljanje in operativno sodelovanje na zunanjih mejah držav članic za proračunsko leto 2008,
   ob upoštevanju poročila Računskega sodišča o letnih računovodskih izkazih Evropske agencije za upravljanje in operativno sodelovanje na zunanjih mejah držav članic Evropske unije za proračunsko leto 2008, skupaj z odgovori agencije (1),
   ob upoštevanju priporočila Sveta z dne 16. februarja 2010 (5827/2010 – C7-0061/2010),
   ob upoštevanju člena 276 Pogodbe ES in člena 319 Pogodbe o delovanju Evropske unije,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,
   ob upoštevanju Uredbe Sveta (ES) št. 2007/2004 z dne 26. oktobra 2004 o ustanovitvi Evropske agencije za upravljanje in operativno sodelovanje na zunanjih mejah držav članic Evropske unije (3), zlasti člena 30,
   ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (4), zlasti člena 94,
   ob upoštevanju člena 77 in Priloge VI Poslovnika,
   ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A7-0085/2010),

               A.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2008 ter o zakonitosti in pravilnosti z njimi povezanih transakcij,

               B.

               ker je Parlament dne 23. aprila 2009 podelil izvršnemu direktorju Evropske agencije za upravljanje in operativno sodelovanje na zunanjih mejah držav članic Evropske unije razrešnico glede izvrševanja proračuna agencije za proračunsko leto 2007 (5) in v resoluciji, ki spremlja sklep Parlamenta o razrešnici, med drugim:

                           —

                           izrazil obžalovanje, da je Računsko sodišče v poročilu za leto 2007 ugotovilo nekaj pomanjkljivosti, ki jih je že poudarilo v poročilu za leto 2006, še zlasti visoko stopnjo prenosov in razveljavitev (skoraj 70 % odobrenih sredstev, ki so bila na voljo za leto 2007, ni bilo porabljenih),

                           —

                           ugotovil, da se je proračun agencije za leto 2007 (42 100 000 EUR) v primerjavi z letom 2006 (19 200 000 EUR) več kot podvojil,

                           —

                           pozval agencijo, naj izboljša finančno poslovodenje, zlasti glede povečanja svojega proračuna za leti 2007 in 2008,

               C.

               ker je bilo leto 2008 tretje polno leto delovanja agencije,

               1.

               z zadovoljstvom ugotavlja, da je Računsko sodišče pridobilo razumno zagotovilo, da so letni računovodski izkazi agencije za proračunsko leto, ki se je končalo 31. decembra 2008, z vseh pomembnih vidikov zanesljivi in da so z njimi povezane transakcije kot celota zakonite in pravilne;

               2.

               ugotavlja, da je bil zadnja tri leta proračun agencije znatno povečan; ugotavlja, da se je proračun v letu 2008 povečal za 29 000 000 EUR, kar je skoraj 69 % v primerjavi s prejšnjim letom in z letom 2007 (42 100 000 EUR), in da se je več kot podvojil v primerjavi z letom 2006 (19 200 000 EUR);

      Ponavljajoče se težave vse od proračunskega leta 2006

               3.

               je zaskrbljen, ker je Računsko sodišče ugotovilo številne pomanjkljivosti, ki jih je že poudarilo v svojih poročilih za leto 2006 in za leto 2007; zlasti obžaluje:

                           —

                           visoko stopnjo prenosov in razveljavitev (skoraj 49 % odobrenih sredstev, ki so bila na voljo za leto 2008, ni bilo porabljenih v tem letu, in skoraj 69 % za leto 2007 ter 55 % za leto 2006),

                           —

                           dejstvo, da so bile pravne obveznosti prevzete pred ustreznimi proračunskimi obveznostmi,

                           —

                           postopke zaposlovanja, ki po mnenju Računskega sodišča niso bili v skladu s pravili, zlasti glede preglednosti in nepristranskosti zadevnih postopkov;

               4.

               ugotavlja, da je bilo treba 30 300 000 EUR odobrenih proračunskih sredstev prenesti v naslednje leto in da je bilo treba razveljaviti za 13 000 000 EUR odobrenih sredstev; poudarja tudi, da se je od 26 800 000 EUR prevzetih obveznosti za operativne odhodke (naslov III), ki so bili preneseni v naslednje leto, 850 000 EUR nanašalo na zaključene dejavnosti in te obveznosti bi morale biti razveljavljene; glede tega je seznanjen z odgovorom agencije, ki je izjavila, da so bili končni letni računovodski izkazi popravljeni, in je zagotovila, da bo sprejela tudi dodatne ukrepe za okrepitev nadzora nad obveznostmi;

               5.

               vendar poudarja, da povečano število prenosov in razveljavitev kažejo na to, da agencija ni mogla obvladovati tako velikega povečanja svojega proračuna; se sprašuje, kljub dejstvu, da je agencija v letu 2009 dosegla precejšen napredek pri porabi odobrenih proračunskih sredstev, ali ni bolj odgovorno, da so proračunski organi v prihodnje bolj pozorni, ko odločajo o povečanju proračuna agencije ter pri tem upoštevajo čas, ki je potreben, da se oblikujejo nove dejavnosti; zato zahteva, da mu agencija posreduje več podrobnosti glede izvedljivosti prihodnjih obveznosti;

               6.

               meni, da mora agencija vzpostaviti:

                           —

                           učinkovit sistem načrtovanja in nadzora pogodbenih rokov, določenih v sporazumih,

                           —

                           postopek ocenjevanja tveganj glede dejavnosti, da se kasneje omogoči njegovo tesno spremljanje,

                           —

                           sistem diferenciranih sredstev v prihodnjih proračunih, da se izognemo razveljavitvam v prihodnjem proračunskem letu;

               7.

               je zaskrbljen, saj Računsko sodišče v pripombah kritizira agencijo, ker je bilo v letu 2008 več kot 17 000 000 EUR izplačanih na podlagi enostranskih odločb o donacijah, ki jih je podpisala samo agencija, čeprav tovrstni instrument ni bil predviden v pravilih, ki veljajo za agencije; poleg tega je zaskrbljen zaradi tega, ker Računsko sodišče meni, da je agencija te odločbe pogosto podpisala šele potem, ko so se dejavnosti že začele izvajati ali so bile celo že končane; vendar je seznanjen z odgovorom agencije, ki zagotavlja, da so bili novi okvirni sporazumi že podpisani z vsemi obmejnimi organi držav, ki bodo sodelovali pri skupnih dejavnostih, ki jih koordinira agencija;

               8.

               je zaskrbljen, saj je Računsko sodišče ponovno ugotovilo, da so bile pravne obveznosti prevzete pred ustreznimi proračunskimi obveznostmi; poleg tega ugotavlja, da je bilo ob koncu leta 2008 v registru izjem evidentiranih 49 naknadno prevzetih obveznosti (v skupni vrednosti več kot 1 000 000 EUR); poudarja tudi, da kljub temu, da je agencija maja 2009 zagotovila, da se je delež izjem v primerjavi z istim obdobjem v prejšnjem letu zmanjšal za 50 %, pa to visoko število izjem kaže na ponavljajočo se težavo v sistemu za prevzete obveznosti agencije; zato poziva agencijo, naj se učinkoviteje zaveže k popolni odpravi te težave;

               9.

               čestita agenciji za vzpostavitev politike vodenja zakladnice;

               10.

               je seznanjen, da je agencija v letu 2008 vknjižila prihodke iz obresti v višini 474 116,65 EUR; glede na letne računovodske izkaze in višino obresti sklepa, da ima agencija vseskozi visok gotovinski saldo; je seznanjen, da je gotovinski saldo agencije 31. decembra 2008 znašal 28 604 623,67 EUR; poziva Komisijo, naj preveri, s katerimi razpoložljivimi možnostmi bi bilo mogoče povsem uveljaviti na potrebah temelječe upravljanje denarnih sredstev v skladu s členom 15(5) Uredbe (ES, Euratom) št. 2343/2002 in katere spremembe zasnove so potrebne, da bi gotovinski saldo agencije trajno ohranjali na kolikor mogoče nizki ravni;

               11.

               poziva agencijo, naj še naprej v celoti izvaja svoje naloge in izboljšuje finančno poslovodenje, zlasti glede povečanja svojega proračuna za leti 2009 in 2010;

      Človeški viri

               12.

               z zaskrbljenostjo ugotavlja, da je Računsko sodišče ponovno ugotovilo, da postopki zaposlovanja niso upoštevali pravil in niso zagotovili preglednosti in nepristranskosti do kandidatov;

      Uspešnost

               13.

               ugotavlja, da je upravni odbor agencije junija 2009 sprejel večletni načrt za obdobje 2010–2013, čeprav to ni predvideno v njeni temeljni uredbi; poudarja pomen tega večletnega načrta, saj bo tako agencija lahko bolje načrtovala svoje dejavnosti in ocenjevala z njimi povezana tveganja; vendar poziva agencijo, naj hitro vzpostavi vidno vez med svojim delovnim načrtom in svojimi finančnimi ocenami;

               14.

               spodbuja direktorja, da upravnemu odboru predloži podatke glede vpliva operacij;

               15.

               zahteva, da agencija v razpredelnici, ki bo priložena prihodnjemu poročilu Računskega sodišča, predstavi primerjavo med rezultati, doseženimi v letu, ki ga obravnava razrešnica, in rezultati, doseženimi v predhodnem proračunskem letu, da bi organ za razrešnico lahko bolje ocenil uspešnost agencije v vmesnem obdobju;

               16.

               ugotavlja, da bi morala v prihodnjih letih razrešnica za izvrševanje proračuna agencije temeljiti tudi na uspešnosti poslovanja agencije med letom;

      Preglednost

               17.

               ugotavlja, da agencija na svoji spletni strani ne objavlja informacij glede svojega upravnega odbora; zato kot sredstvo za povečanje preglednosti predlaga, da se na spletni strani agencije objavi seznam članov odbora in se pri tem navedejo njihovi podrobni kontaktni podatki;

      Sodelovanje z državami članicami

               18.

               ugotavlja, da sta uporaba in izvrševanje proračuna delno odvisna od sodelovanja držav članic; zato spodbuja agencijo, da okrepi svoj dialog z državami članicami, da tako razvije njihovo sodelovanje;

               19.

               agencijo poziva, da izboljša svoje finančno poslovodenje glede povračil stroškov, ki so jih imele države članice, s tem da skupaj z državami članicami identificira vir težav in z njimi poišče primerne rešitve;

      Notranja revizija

               20.

               priznava, da so bila od 23 priporočil, ki jih je navedla služba za notranjo revizijo po notranji reviziji leta 2007, primerno in učinkovito uresničena 4 priporočila, 15 jih šele poteka, 4 pa sploh še niso bila obravnavana; poudarja, da se priporočila, ki so ocenjena kot „zelo pomembna“, nanašajo na dokončanje opisov delovnih mest in na določanje ciljev za uslužbence, na krepitev varnosti, izboljšanje registriranja pošte, okrepitev upravljanja nepovratnih sredstev in zagotavljanje spoštovanja finančne uredbe;

               21.

               čestita agenciji, saj je ob koncu leta 2008 zaposlila koordinatorja za notranjo kontrolo/vodja kakovosti; poudarja, da bo to novo delovno mesto pomagalo agenciji, da zagotovi bolj strukturiran, discipliniran in skladen pristop k izvajanju priporočil službe za notranjo revizijo;

               22.

               sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 5. maja 2010 (6) o uspešnosti, finančnem poslovodenju in nadzoru agencij.

      (1)  UL C 304, 15.12.2009, str. 38.

      (2)  UL L 248, 16.9.2002, str. 1.

      (3)  UL L 349, 25.11.2004, str. 1.

      (4)  UL L 357, 31.12.2002, str. 72.

      (5)  UL L 255, 26.9.2009, str. 126.

      (6)  Sprejeta besedila, P7_TA(2010)0139 (glej stran 241 tega Uradnega lista).


title: 2007/650/ES: Sklep Sveta z dne 1. oktobra 2007 o imenovanju avstrijskega člana Odbora regij

text:
               9.10.2007

               SL

               Uradni list Evropske unije

               L 262/28

      SKLEP SVETA

   z dne 1. oktobra 2007
   o imenovanju avstrijskega člana Odbora regij
   (2007/650/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga avstrijske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES (1) o imenovanju članov in nadomestnih članov Odbora regij za obdobje od 26. januarja 2006 do 25. januarja 2010.

               (2)

               Po izteku mandata g. Seppa RIEDERJA se je sprostilo mesto člana Odbora regij –

         SKLENIL:
   Člen 1
   Za preostanek mandata, ki se izteče 25. januarja 2010, se imenuje naslednja članica Odbora regij: ga. Renate BRAUNER, Vizebürgermeisterin der Stadt Wien und stellvertretende Landeshauptfrau, ki zamenja g. Seppa RIEDERJA.
   Člen 2
   Ta sklep začne učinkovati na dan sprejetja.

      V Luxembourgu, 1. oktobra 2007

            Za Svet

            Predsednik

         M. LINO

      (1)  UL L 56, 25.2.2006, str. 75.


               15.10.2011

               SL

               Uradni list Evropske unije

               C 304/7

         Sklep visokega predstavnika Unije za zunanje zadeve in varnostno politiko
   z dne 15. junija 2011
   o varnostnih pravilih za Evropsko službo za zunanje delovanje
   2011/C 304/05
   VISOKI PREDSTAVNIK JE –
   ob upoštevanju Sklepa Sveta 2010/427/EU o organizaciji in delovanju Evropske službe za zunanje delovanje (v nadaljnjem besedilu: ESZD), in zlasti člena 10 Sklepa,
   ob upoštevanju mnenja odbora iz člena 10(1) zgoraj navedenega sklepa Sveta,
   ob upoštevanju naslednjega:

               (1)

               ESZD mora kot delovno samostojno telo Evropske unije imeti varnostna pravila iz člena 10(1) Sklepa Sveta 2010/427/EU.

               (2)

               Visoki predstavnik mora odločiti o varnostnih pravilih za ESZD, ki zajemajo vse vidike varnosti, da lahko ESZD učinkovito obvladuje tveganja za svoje osebje, materialna sredstva in podatke ter da izpolnjuje svoje dolžnosti glede skrbnosti v zvezi s tem.

               (3)

               Varnostna pravila za ESZD morajo prispevati k skladnejšemu celovitemu splošnemu okviru znotraj Evropske Unije za varovanje tajnih podatkov na podlagi varnostnih pravil Sveta in varnostnih predpisov Komisije.

               (4)

               Zlasti je treba zagotoviti raven zaščite osebja, materialnih sredstev in podatkov ESZD, ki je v skladu z najboljšo prakso v Svetu, Evropski komisiji, državah članicah in po potrebi v mednarodnih organizacijah.

               (5)

               Osnovna načela in minimalni standardi za varovanje tajnih podatkov, ki se uporabljajo za ESZD, morajo biti enakovredni osnovnim načelom in minimalnim standardom, ki se uporabljajo v Svetu in Evropski komisiji.

               (6)

               Določiti je treba organizacijsko strukturo za zagotavljanje varnosti v ESZD in dodeliti naloge varovanja v okviru struktur ESZD.

               (7)

               Visoki predstavnik mora sprejeti vse ustrezne ukrepe za izvajanje teh pravil ob podpori držav članic, generalnega sekretariata Sveta in Evropske komisije.

               (8)

               Visoki predstavnik se mora po potrebi opreti na ustrezno strokovno znanje iz držav članic, generalnega sekretariata Sveta in Evropske komisije, tudi prek ustrezne varnostne strukture –

         SPREJEL NASLEDNJI SKLEP:
   Člen 1
   Namen in področje uporabe
   1.   Ta sklep določa pravila za varnost in zaščito Evropske službe za zunanje delovanje (v nadaljnjem besedilu: varnostna pravila ESZD). Določa splošni regulativni okvir za učinkovito obvladovanje tveganj za osebje, materialna sredstva in podatke ter za izpolnjevanje dolžnosti ESZD glede skrbnosti v zvezi s tem.
   2.   Varnostna pravila ESZD se uporabljajo za vse osebje ESZD (tj. uradnike in druge uslužbence, napotene nacionalne strokovnjake in lokalne uslužbence) in vse osebje delegacij Unije, ne glede na njihov upravni položaj ali izvor (v nadaljnjem besedilu: osebje).
   3.   Visoki predstavnik sprejme vse ukrepe, potrebne za izvajanje teh pravil v ESZD, ter s podporo ustreznih služb držav članic, generalnega sekretariata Sveta in Komisije razvije potrebne zmogljivosti, ki zajemajo vse vidike varnosti.
   4.   Po potrebi se z začetkom veljavnosti tega sklepa uporabljajo prehodne ureditve v obliki sporazumov o ravni storitve z ustreznimi službami generalnega sekretariata Sveta in Komisije.
   5.   Visoki predstavnik redno pregleduje ta varnostna pravila. Visoki predstavnik zagotovi vsesplošno dosledno uporabo tega sklepa.
   6.   Visoki predstavnik po potrebi na priporočilo odbora iz člena 9(6) odobri varnostne politike, ki določajo ukrepe za izvajanje tega sklepa. Navedeni odbor lahko na svoji ravni sprejme varnostne smernice, s katerimi ta sklep dopolni ali podpre.
   7.   Odbor pri izvajanju odstavka 6 v celoti upošteva veljavne varnostne politike ter smernice Sveta in Evropske komisije, da se ohrani usklajenost med zadevnimi varnostnimi ukrepi ESZD, Sveta in Komisije.
   Člen 2
   Obvladovanje varnostnih tveganj
   1.   ESZD za opredelitev svojih potreb po varnosti uporabi celovito metodologijo za oceno varnostnih tveganj po dogovoru z Varnostnim uradom generalnega sekretariata Sveta in Varnostnim direktoratom Evropske komisije. O uporabi te metodologije v ESZD se posvetuje z odborom iz člena 9(6).
   2.   Vzpostavi se postopek za obvladovanje tveganja za osebje, materialna sredstva in podatke. Ta postopek je namenjen opredelitvi znanih varnostnih tveganj in varnostnih ukrepov za zmanjšanje takšnih tveganj na sprejemljivo raven ter izvajanju ukrepov v skladu s konceptom globinske obrambe. Učinkovitost teh ukrepov se nenehno ocenjuje.
   3.   Vloge, odgovornosti in naloge iz tega sklepa ne vplivajo na odgovornost vsakega člana osebja ESZD, da glede lastne varnosti in zaščite ravna razumno in po ustrezni presoji, ter na njegovo obveznost, da upošteva vsa veljavna pravila, predpise, postopke in navodila.
   4.   ESZD v skladu s členom 1(3) sprejme vse ustrezne ukrepe, da zagotovi varnost in zaščito osebja, materialnih sredstev in podatkov ter prepreči škodo, ki jo je mogoče razumno predvideti.
   5.   V okviru ESZD so varnostni ukrepi za varovanje tajnih podatkov v njihovem celotnem obdobju, ko so označeni za tajne, sorazmerni zlasti s stopnjo tajnosti, obliko in količino podatkov ali materialnih sredstev, lokacijo in vrsto objektov, v katerih se tajni podatki hranijo, ter z nevarnostjo, zlasti z lokalno oceno nevarnosti, zlonamernih in/ali kriminalnih dejavnosti, vključno z vohunjenjem, sabotažo in terorizmom.
   Člen 3
   Varstvo podatkov
   1.   Visoki predstavnik po posvetovanju z odborom iz člena 10(1) Sklepa Sveta 2010/427/EU o organizaciji in delovanju ESZD odloči o pravilih za varovanje tajnih podatkov, ki so enakovredna tistim iz Sklepa Sveta 2011/292/EU o varnostnih predpisih za varovanje tajnih podatkov EU (1) (v nadaljnjem besedilu: tajni podatki EU). Do sprejetja teh pravil ESZD smiselno uporablja zgoraj navedena varnostna pravila Sveta. Visoki predstavnik v skladu s členom 1(3) sprejme vse ukrepe, potrebne za izvajanje teh pravil v ESZD.
   2.   Če države članice v strukture ali omrežja ESZD vnesejo tajne podatke, razvrščene po nacionalni stopnji tajnosti, ESZD varuje te podatke v skladu z zahtevami, ki veljajo za tajne podatke EU na enakovredni ravni, kakor določajo veljavna pravila v skladu s členom 3(1).
   3.   Kar zadeva varovanje občutljivih podatkov, ki niso tajni, so varnostni ukrepi v ESZD sorazmerni z občutljivostjo in/ali učinkom nedovoljenega razkritja na interese EU.
   Člen 4
   Materialna varnost
   1.   Sprejmejo se ustrezni ukrepi za materialno varnost, vključno z ureditvijo nadzora dostopa, za vse zgradbe, pisarne, prostore in druga območja v ESZD ter območja s komunikacijskimi in informacijskimi sistemi, ki obdelujejo tajne podatke. Ti ukrepi se upoštevajo pri zasnovi in načrtovanju zgradb.
   2.   Po potrebi se sprejmejo ukrepi za materialno varnost za varovanje članov osebja in njihovih vzdrževancev.
   3.   Ukrepi iz odstavkov 1 in 2 so sorazmerni z ocenjenim tveganjem za osebje in obiskovalce, materialna sredstva in podatke.
   4.   Območja v ESZD, v katerih se hranijo podatki najmanj z oznako CONFIDENTIEL UE/EU CONFIDENTIAL ali njej enakovredno oznako, se določijo kot varovana območja v skladu s pravili iz člena 3(1) in jih odobrijo varnostni organi znotraj ESZD.
   Člen 5
   Varnostno preverjanje osebja
   1.   Dostop do tajnih podatkov in postopkov za varnostno preverjanje osebja urejajo zahteve iz pravil v skladu s členom 3(1).
   2.   Vsi člani osebja, ki bi lahko zaradi opravljanja svojih nalog potrebovali dostop do podatkov najmanj z oznako CONFIDENTIEL UE/EU CONFIDENTIAL ali njej enakovredno oznako, se varnostno preverijo za ustrezno stopnjo tajnosti, preden se jim dodeli dostop do takšnih tajnih podatkov. Vendar se lokalnim uslužbencem omogoči dostop do tajnih podatkov EU samo v skladu s pogoji iz pravil v skladu s členom 3(1).
   3.   Postopki za varnostno preverjanje osebja ESZD bodo določeni v pravilih v skladu s členom 3(1). S temi postopki bo zagotovljena enaka raven varnosti podatkov, kot se zagotavlja s postopki, ki se uporabljajo v Evropski komisiji in generalnemu sekretariatu Sveta.
   Člen 6
   Varovanje komunikacijskih in informacijskih sistemov
   1.   ESZD varuje podatke, ki jih obdelujejo komunikacijski in informacijski sistemi, pred nevarnostmi, ki ogrožajo njihovo zaupnost, celovitost, razpoložljivost, avtentičnost in nezatajljivost.
   2.   Za vse komunikacijske in informacijske sisteme, ki obdelujejo tajne podatke, se opravi akreditacijski postopek. ESZD uporablja sistem za upravljanje varnostne akreditacije dogovoru z generalnim sekretariatom Sveta in Evropsko komisijo.
   3.   Kadar tajne podatke EU varujejo kriptografski produkti, te v skladu s členom 10 Sklepa Sveta 2011/292/EU o varnostnih predpisih za varovanje tajnih podatkov EU odobri organ ESZD za kriptografsko zaščito tajnih podatkov na priporočilo odbora iz člena 10(1) Sklepa Sveta 2010/427/EU o organizaciji in delovanju ESZD.
   4.   Visoki predstavnik v skladu s členom 3(1) po potrebi določi naslednje funkcije na področju zagotavljanja varnosti podatkov:

               (a)

               organ za zagotavljanje varnosti podatkov,

               (b)

               organ TEMPEST,

               (c)

               organ za kriptografsko zaščito tajnih podatkov,

               (d)

               organ za razpošiljanje kriptografskega materiala.

         5.   Za vsak sistem visoki predstavnik v skladu s členom 3(1) določi naslednje funkcije:

               (a)

               organ za varnostno akreditacijo,

               (b)

               operativni organ za zagotavljanje varnosti podatkov.

         Člen 7
   Ozaveščanje in usposabljanje na področju varnosti
   1.   Visoki predstavnik zagotovi, da se v ESZD pripravijo in izvajajo ustrezni programi ozaveščanja in usposabljanja na področju varnosti ter da se članom osebja in po potrebi njihovim vzdrževancem zagotovijo potrebna navodila in usposabljanje na področju varnosti, ki so sorazmerni s tveganji v njihovem stalnem prebivališču.
   2.   Preden se članom osebja odobri dostop do tajnih podatkov ter nato v rednih presledkih, so vsi poučeni o svoji odgovornosti za varovanje tajnih podatkov EU v skladu s pravili po členu 3(1) in slednjo tudi potrdijo.
   Člen 8
   Kršitev varovanja tajnosti in nepooblaščeno razkritje tajnih podatkov
   1.   O vseh kršitvah ali domnevnih kršitvah varovanja tajnosti se nemudoma obvesti Varnostni direktorat ESZD, ki po potrebi obvesti ustrezne organe Komisije, generalnega sekretariata Sveta ali držav članic.
   2.   Kadar je znano ali obstajajo utemeljeni razlogi za domnevo, da so bili tajni podatki nepooblaščeno razkriti ali izgubljeni, Varnostni direktorat ESZD po potrebi obvesti Varnostni direktorat Evropske komisije, generalni sekretariat Sveta ali državo članico in sprejme vse ustrezne ukrepe v skladu s pravili po členu 3(1).
   3.   Za vsakega člana osebja, ki je odgovoren za kršitev varnostnih pravil iz tega sklepa, se lahko uvede disciplinski ukrep v skladu z veljavnimi pravili in predpisi. Za vsakega posameznika, ki je odgovoren za razkritje ali izgubo tajnih podatkov, se lahko uvede disciplinski ukrep in/ali kazenski postopek v skladu z veljavnimi zakoni, pravili in predpisi.
   Člen 9
   Organiziranost varovanja tajnosti v ESZD
   1.   Varnostni organ ESZD je visoki predstavnik. Visoki predstavnik v tej funkciji zagotovi zlasti, da:

               (a)

               se varnostni ukrepi o vseh varnostnih zadevah, pomembnih za dejavnosti ESZD, tudi glede vrste groženj za varnost članov osebja, materialnih sredstev in podatkov ter načinov zaščite pred njimi, po potrebi uskladijo s pristojnimi organi držav članic, generalnim sekretariatom Sveta in Evropsko komisijo ter po potrebi s tretjimi državami ali mednarodnimi organizacijami;

               (b)

               se varnostni vidiki v celoti upoštevajo od začetka vseh dejavnosti ESZD;

               (c)

               se osebju ESZD izda potrdilo EU o varnostnem preverjanju v skladu s členom 5(2), preden se mu odobri dostop do podatkov najmanj z oznako CONFIDENTIEL UE/EU CONFIDENTIAL ali njej enakovredno oznako;

               (d)

               se iz varnostnih razlogov v ESZD vzpostavi sistem arhivskih uradov, ki zagotavlja, da se tajni podatki obdelujejo v skladu s pravili po členu 3(1) in da se vodi evidenca vseh tajnih podatkov, ki jih ESZD sporoči tretjim državam in mednarodnim organizacijam, ter vseh tajnih podatkov, ki jih prejme od tretjih držav ali mednarodnih organizacij;

               (e)

               se opravijo varnostne inšpekcije iz člena 11;

               (f)

               se izvedejo preiskave vsake dejanske ali domnevne kršitve varovanja tajnosti, vključno z nepooblaščenim razkritjem ali izgubo tajnih podatkov, ki jih hrani ESZD ali z izvorom v ESZD, ter se ustrezni varnostni organi zaprosijo za pomoč pri takih preiskavah;

               (g)

               se za pravočasen in učinkovit odziv na varnostne incidente vzpostavijo ustrezni načrti in mehanizmi upravljanja incidentov in posledic;

               (h)

               se sprejmejo ustrezni ukrepi v primerih, ko osebje ne ravna v skladu s tem sklepom.

         2.   Brez poseganja v člen 218(3) Pogodbe o delovanju Evropske unije lahko visoki predstavnik po potrebi sklene upravne dogovore, zlasti v zvezi z izmenjavo tajnih podatkov s tretjimi državami ali mednarodnimi organizacijami. O sklenitvi teh dogovorov se posvetuje z odborom iz člena 9(6).
   3.   Izvršilni generalni sekretar zagotovi, da so za varnost in zaščito članov osebja in obiskovalcev, materialnih sredstev in podatkov v vseh prostorih ESZD sprejeti ustrezni fizični in organizacijski ukrepi. Pri tej nalogi izvršilnemu generalnemu sekretarju pomagata operativni direktor in Varnostni direktorat ESZD.
   4.   Za organizacijo vseh varnostnih zadev v ESZD je odgovoren njen Varnostni direktorat, ki je na voljo visokemu predstavniku v skladu z njegovim mandatom in mu po potrebi lahko tudi poroča. Varnostnemu direktoratu v skladu s členom 10(3) Sklepa Sveta 2010/427/EU o organizaciji in delovanju ESZD pomagajo pristojne službe držav članic.
   5.   Vodja vsake delegacije Unije je odgovoren za izvajanje vseh ukrepov v zvezi z varnostjo delegacije ter upravlja varnost in zaščito članov osebja in obiskovalcev delegacije, materialnih sredstev in podatkov. Pri teh nalogah mu pomagajo Varnostni direktorat ESZD, člani osebja delegacije, specializirani za tovrstne naloge in funkcije, ter specializirano varnostno osebje, ki se razporedi po potrebi.
   6.   Ustanovi se varnostni odbor. Visoki predstavnik se za nasvete obrne na varnostni odbor, ki proučuje in ocenjuje vse zadeve v zvezi z varovanjem tajnosti v okviru področja uporabe tega sklepa ter po potrebi pripravi priporočila. Varnostni odbor sestavljajo ustrezni varnostni strokovnjaki iz vseh držav članic, generalnega sekretariata Sveta in Varnostnega direktorata Evropske komisije. Odboru predseduje visoki predstavnik ali njegov namestnik in se sestaja po navodilih visokega predstavnika ali na zahtevo katerega koli od članov odbora. Varnostni odbor svoje dejavnosti organizira tako, da lahko daje priporočila o vseh posebnih področjih varovanja tajnosti v okviru področja uporabe tega sklepa.
   7.   Vodja Varnostnega direktorata ESZD se redno in po potrebi sestaja z direktorjem za varnost pri generalnem sekretariatu Sveta in direktorjem Varnostnega direktorata Evropske komisije, da bi se z njima posvetoval glede področij skupnega interesa.
   Člen 10
   Varnost misij SVOP in PPEU
   Odgovornost vsakega vodje misije ali posebnega predstavnika EU (v nadaljnjem besedilu: PPEU) v zvezi z varnostjo misije ali skupine je določena v Sklepu Sveta o ustanovitvi misije ali imenovanju PPEU. Vsakemu vodji misije ali PPEU lahko pri zagotavljanju ustreznega izvajanja politike, ki jo je odobril Svet glede varnosti osebja, ki je v okviru operativnih zmogljivosti iz poglavja 2 naslova V Pogodbe o Evropski uniji razporejeno izven EU, pomaga Varnostni direktorat ESZD. V ta namen se vzpostavijo ustrezni mehanizmi povezave.
   Člen 11
   Varnostne inšpekcije
   1.   Visoki predstavnik zagotovi, da se opravijo varnostne inšpekcije, da bi se preverilo upoštevanje varnostnih pravil in predpisov za varovanje osebja, materialnih sredstev in podatkov v okviru ESZD in pri misijah na podlagi poglavja 2 naslova V PEU.
   2.   ESZD se lahko po potrebi opre na strokovno znanje iz držav članic, generalnega sekretariata Sveta in Evropske komisije.
   3.   Visoki predstavnik vsako leto sprejme program varnostnih inšpekcij.
   Člen 12
   Načrtovanje neprekinjenega poslovanja
   Varnostni direktorat ESZD pomaga izvršilnemu generalnemu sekretarju pri upravljanju varnostnih vidikov poslovnih procesov ESZD v okviru splošnega načrtovanja neprekinjenega poslovanja ESZD.
   Člen 13
   Začetek veljavnosti
   Ta sklep začne veljati na dan podpisa.

      V Bruslju, 15. junija 2011

            Visoka predstavnica

         C. ASHTON

      (1)  Sklep Sveta 2011/292/EU z dne 31. marca 2011 o varnostnih predpisih za varovanje tajnih podatkov EU, (UL L 141, 27.5.2011, str. 17).


title: 2004/864/ES: Sklep Komisije z dne 16. decembra 2004 o spremembi Sklepa 478/1999/ES o prenovi Svetovalnega odbora za ribištvo in ribogojstvo

text:
               17.12.2004

               SL

               Uradni list Evropske unije

               L 370/91

      SKLEP KOMISIJE

   z dne 16. decembra 2004
   o spremembi Sklepa 478/1999/ES o prenovi Svetovalnega odbora za ribištvo in ribogojstvo
   (2004/864/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju naslednjega:

               (1)

               Za Komisijo je pomembno, da pridobi mnenja zainteresiranih o vprašanjih, povezanih z vzpostavitvijo skupne kmetijske politike (SKP). S Sklepom Komisije 71/128/EGS (1), ki ga je nadomestil Sklep Komisije 478/1999/ES z dne 14. julija 1999 o prenovi Svetovalnega odbora za ribištvo in ribogojstvo (ACFA), je bil v ribiškem sektorju ustanovljen Svetovalni odbor (ACF) (2). Članstvo v ACFA je določeno v členu 3 Sklepa Komisije 478/1999/ES.

               (2)

               Sklep Komisije 478/1999/ES je določil štiri delovne skupine za pripravo mnenj Odbora; delovna skupina 2 je zadolžena za ribogojstvo.

               (3)

               Ob upoštevanju hitre rasti evropskega ribogojstva v zadnjih letih je primerno, da se interesi tega sektorja bolje zastopajo v okviru ACFA. Članstvo tega odbora je zato treba razširiti z vključitvijo podpredsednika delovne skupine 2. Sklep Komisije 478/1999/ES je zato treba ustrezno spremeniti –

         SKLENILA:
   Člen 1
   Člen 3 Sklepa Komisije (ES) št. 478/1999 se spremeni:

               (a)

               prvi stavek se nadomesti z naslednjim besedilom:
               „Odbor sestavlja 21 članov, v nadaljevanju ‚člani‘.“;

               (b)

               odstavek 2 se nadomesti z naslednjim besedilom:
               „2.   V odboru imajo sedež tudi: predsednik in podpredsednik Odbora za sektorski dialog za ribištvo ter predsednik in podpredsednik delovnih skupin 1, 2, 3 in 4 iz člena 7.“

         Člen 2
   Ta uredba začne veljati tretji dan po objavi v Uradnem listu Evropske unije.

      V Bruslju, 16. decembra 2004

            Za Komisijo

         Joe BORG

            Član Komisije

      (1)  UL L 68, 22.3.1971, str. 18.

      (2)  UL L 187, 20.7.1999, str. 70.


title: Sklep Sveta (SZVP) 2016/2001 z dne 15. novembra 2016 o prispevku Unije k ustanovitvi in varnemu upravljanju banke za nizko obogateni uran pod nadzorom Mednarodne agencije za atomsko energijo (IAEA) v okviru strategije EU proti širjenju orožja za množično uničevanje

text:
               16.11.2016

               SL

               Uradni list Evropske unije

               L 308/22

         SKLEP SVETA (SZVP) 2016/2001
   z dne 15. novembra 2016
   o prispevku Unije k ustanovitvi in varnemu upravljanju banke za nizko obogateni uran pod nadzorom Mednarodne agencije za atomsko energijo (IAEA) v okviru strategije EU proti širjenju orožja za množično uničevanje
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: Strategija), ki v poglavju III opredeljuje ukrepe zoper njegovo širjenje, te pa je treba sprejeti tako v Uniji kot v tretjih državah.

               (2)

               Unija Strategijo dejavno izvaja in uveljavlja ukrepe iz poglavja III, in sicer zlasti s sproščanjem finančnih sredstev, namenjenih podpori za posebne projekte, ki jih izvajajo večstranske institucije, kakršna je Mednarodna agencija za atomsko energijo (IAEA).

               (3)

               Člen IV Pogodbe o neširjenju jedrskega orožja (NPT) določa neodtujljivo pravico vseh pogodbenic NPT, da brez diskriminacije razvijajo raziskovalno delo, proizvodnjo in uporabo jedrske energije v miroljubne namene skladno s členoma I in II NPT. Prav tako določa, da se vse pogodbenice NPT zavežejo, da „bodo same ali z drugimi državami ali mednarodnimi organizacijami sodelovale pri nadaljnjem razvoju jedrske energije v miroljubne namene, zlasti na ozemlju držav pogodbenic, ki nimajo jedrskega orožja, upoštevajoč potrebe tistih območij na svetu, ki so v razvoju.“

               (4)

               Večstranski pristopi k jedrskemu gorivnemu ciklu lahko državam, ki so se odločile za uporabo jedrske energije v miroljubne namene, omogočijo alternativo razvoju nacionalnih jedrskih gorivnih ciklov, pri čemer se prepreči tveganje širjenja jedrskega orožja.

               (5)

               V skladu s členom III svojega statuta je IAEA pooblaščena za izvajanje vseh dejavnosti, vključno z nabavo jedrskega goriva, storitev in opreme ter vzpostavitvijo lastnih objektov in obratov za lažjo praktično uporabo jedrske energije v miroljubne namene.

               (6)

               Septembra 2006 je Pobuda o jedrski grožnji, neodvisna nevladna organizacija, ki ima sedež v ZDA, IAEA ponudila nepovratna sredstva v višini 50 000 000 USD za pomoč pri ustvarjanju zalog nizko obogatenega urana v lasti in upravljanju IAEA, pod pogojem, da mora biti Agencija sposobna zbrati dodaten znesek v višini 100 000 000 USD, vključno z nepovratnimi sredstvi drugih držav članic IAEA in donatorjev, ter vzpostaviti rezervo jedrskega goriva.

               (7)

               Svet je 8. decembra 2008 sprejel sklepe v podporo ustanovitvi in varnem upravljanju banke jedrskega goriva pod nadzorom IAEA. Poudaril je tudi, da Unija načrtuje za ta projekt prispevati do 25 000 000 EUR, ko bodo pogoji in priprava izvedbe banke opredeljeni in potrjeni s strani Sveta guvernerjev IAEA. Evropska komisija je že zagotovila 20 000 000 EUR za nakup nizko obogatenega urana.

               (8)

               3. decembra 2010 je Svet guvernerjev IAEA sprejel resolucijo GOV/2010/70 o odobritvi vzpostavitve banke IAEA za nizko obogateni uran in potrdil, da se bodo operacije banke IAEA za nizko obogateni uran financirale izključno z zunajproračunskimi prispevki.

               (9)

               Odstavek 15 dok. GOV/2010/67 z naslovom: „Zanesljivost oskrbe: vzpostavitev banke IAEA za nizko obogateni uran za dobavo nizko obogatenega urana državam članicam“ določa, da „je Agencija lastnik nizko obogatenega urana v banki IAEA za nizko obogateni uran in je ta uran pod njenim nadzorom in v njeni uradni pravni posesti. Agencija je odgovorna za hrambo in varstvo materiala v njeni posesti, tako da s pomočjo vsakega sporazuma o državi gostiteljici zagotovi, da se nizko obogateni uran zaščiti pred naravnimi in drugimi nesrečami, nedovoljeno odstranitvijo ali zlorabo, poškodovanjem ali uničenjem, vključno s sabotažo, in nasilno odtujitvijo. Poleg tega Agencija s pomočjo vsakega sporazuma o državi gostiteljici zagotovi uporabo zaščitnih ukrepov IAEA za nizko obogateni uran v banki IAEA za nizko obogateni uran ter uporabo varnostnih standardov in ukrepov, pa tudi ukrepe fizične zaščite s strani države gostiteljice ali držav gostiteljic“. Odstavek 16 dokumenta GOV/2010/67 določa še, da „Agencija z odobritvijo Sveta guvernerjev z vsako državo gostiteljico sklene sporazum o državi gostiteljici, podoben sedanjemu sporazumu o sedežu IAEA, ki zagotovi varnost in varovanje ter ustrezno odgovornost skladišča ter Agenciji dodeli tiste privilegije in imunitete, ki so potrebni za neodvisno delovanje banke IAEA za nizko obogateni uran, vključno s pravico do prevoza nizko obogatenega urana v banko IAEA za nizko obogateni uran in iz nje, kakor določi Agencija v skladu s statutom in sporazumom o državi gostiteljici/državah gostiteljicah. Poleg tega se po potrebi sklenejo sporazumi o zajamčenem tranzitu z državami, ki mejijo na državo gostiteljico“.

               (10)

               Banko IAEA za nizko obogateni uran bo sestavljala zaloga do 60 cilindrov tipa 30B, ki vsebujejo standarden komercialni nizko obogateni uranov heksafluorid. Banka IAEA za nizko obogateni uran bo imela sedež v skladišču IAEA za nizko obogateni uran, upravljal pa jo bo metalurški obrat Ulba in urejal Odbor za nadzor in kontrolo atomske energije Republike Kazahstan.

               (11)

               Sklenjen je bil osnovni pravni okvir med IAEA in državo gostiteljico Kazahstanom. Podpisan je bil tranzitni sporazum z Rusko federacijo, ki ga je odobril Svet guvernerjev IAEA (GOV/2015/36). Načrtovanje novega skladišča IAEA za nizko obogateni uran je zaključeno, IAEA pa je sklenila, da izpolnjuje veljavne določbe listin IAEA o varnostnih standardih in smernicah v zvezi z varovanjem. Podrobna ocena stroškov novega skladišča IAEA za nizko obogateni uran je bila izvedena in neodvisno potrjena. Dokončno je bil oblikovan partnerski sporazum med IAEA in operaterjem skladišča, ki določa pogoje sodelovanja za gradnjo skladišča IAEA za nizko obogateni uran. IAEA zdaj načrtuje dejavnosti pri pripravah na nakup nizko obogatenega urana.

               (12)

               Glede na projektni in finančni načrt, kakor je naveden v posodobljenem poročilu generalnega direktorja IAEA (GOV/INF/2016/8) „Zanesljivost oskrbe: vzpostavitev banke IAEA za nizko obogateni uran za dobavo nizko obogatenega urana državam članicam“, bo skupni strošek projekta za nizko obogateni uran predvidoma znašal 118 863 000 EUR –

         SPREJEL NASLEDNJI SKLEP:
   Člen 1
   1.   Za namene takojšnjega in praktičnega izvajanja nekaterih elementov Strategije EU proti širjenju orožja za množično uničevanje Unija prispeva k vzpostavitvi in varnemu upravljanju banke za nizko obogateni uran pod nadzorom Mednarodne agencije za atomsko energijo (v nadaljnjem besedilu: IAEA ali Agencija), da bi zmanjšali vse večjo nevarnost širjenja jedrskega orožja, ki jo je povzročilo širjenje občutljivih tehnologij jedrskega gorivnega cikla. Unija izvaja dejavnosti v podporo banki IAEA za nizko obogateni uran v obliki rezerve nizko obogatenega urana z naslednjimi cilji:

               (a)

               državam omogočiti, da uveljavijo svoje pravice v skladu s členom IV Pogodbe NPT, pri čemer se preprečuje nevarnost širjenja, ter

               (b)

               biti mehanizem v skrajni sili za podporo komercialnemu trgu brez izkrivljanja trga, če je dobava nizko obogatenega urana države članice IAEA motena in je ni mogoče popraviti s tržnimi sredstvi ter če ta država članica IAEA izpolnjuje merila za upravičenost.

         2.   Da bi dosegli cilje iz odstavka 1, Unija prispeva k vzpostavitvi in varnemu upravljanju banke za nizko obogateni uran pod nadzorom IAEA, in sicer s financiranjem dejavnosti, povezanih z varnostjo, vključno s fizično zaščito, prevozom, varovanjem in prispevanjem k varnemu upravljanju banke za nizko obogateni uran. Ta projekt se izvaja v korist vseh držav, ki so se odločile uporabljati jedrsko energijo za miroljubne namene.
   Projekt je podrobno opisan v prilogi.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (VP).
   2.   Za tehnično izvajanje projekta iz člena 1(2) je pristojna IAEA. To nalogo opravlja pod nadzorstvom VP. V ta namen VP sklene potrebne dogovore z IAEA.
   Člen 3
   1.   Referenčni finančni znesek za izvajanje dejavnosti iz člena 1(2) znaša 4 362 200 EUR.
   2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki se uporabljajo za proračun Unije.
   3.   Komisija nadzira pravilno upravljanje odhodkov iz odstavka 1. V ta namen z IAEA sklene sporazum o financiranju. V njem je določeno, da mora IAEA zagotoviti prepoznavnost prispevka Unije v skladu z njegovo višino.
   4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. Če ima v tem postopku kakršne koli težave, o tem obvesti Svet; obvesti ga tudi o datumu sklenitve sporazuma o financiranju.
   Člen 4
   1.   VP poroča Svetu o izvajanju tega sklepa na podlagi rednih poročil, ki jih pripravi IAEA. Ta poročila IAEA so podlaga za ocenjevanje, ki ga izvede Svet.
   2.   Komisija zagotovi informacije o finančnih vidikih izvajanja projekta iz člena 1(2).
   Člen 5
   Ta sklep začne veljati na dan sprejetja.
   Veljati preneha 60 mesecev po sklenitvi sporazuma o financiranju iz člena 3(3). Vendar preneha veljati šest mesecev po začetku veljavnosti, če do tedaj ni sklenjen sporazum o financiranju.
   Člen 6
   Ta sklep se objavi v Uradnem listu Evropske unije.

      V Bruslju, 15. novembra 2016

            Za Svet

            Predsednik

         I. KORČOK

      PRILOGA

         Prispevek Unije k ustanovitvi in varnemu upravljanju banke za nizko obogateni uran pod nadzorom Mednarodne agencije za atomsko energijo (IAEA) v okviru strategije EU proti širjenju orožja za množično uničevanje

      I.   UVOD
      Ozadje
      Generalni direktor IAEA je decembra 2010 prejel pooblastilo Sveta guvernerjev za začetek vzpostavitve banke za nizko obogateni uran in je predstavil podroben osnutek za njeno ustanovitev in varno upravljanje.
      IAEA je 20. decembra 2011 potrdila Stalnemu predstavništvu Republike Kazahstan pri IAEA, da je na podlagi informacij, ki jih je IAEA sporočil Kazahstan v svoji „Prijavi interesa“ in v skladu z zahtevami iz dokumenta GOV/INF/2011/7, metalurški obrat Ulba ustrezen kot lokacija za banko IAEA za nizko obogateni uran.
      IAEA je med letoma 2011 in 2016 v Kazahstanu opravila več misij, katerih cilj je bil oceniti metalurški obrat Ulba in nacionalni regulativni okvir, da bi zagotovili, da bo banka za nizko obogateni uran sposobna izpolnjevati veljavne določbe listin IAEA o varnostnih standardih in smernicah v zvezi z varovanjem. Ocenjevanje je bilo izvedeno na področju varnosti objektov, potresne varnosti, pripravljenosti in odzivanja na izredne razmere, varnosti in varovanja prevoza ter fizične zaščite.
      IAEA in Kazahstan sta 27. avgusta 2015 podpisali sporazum o državi gostiteljici. V tem sporazumu je Kazahstan določen kot država gostiteljica za banko IAEA za nizko obogateni uran in je določen pravni okvir za Kazahstan, da bi zagotovili, da se bo banka IAEA za nizko obogateni uran upravljala v skladu z zakoni in predpisi Kazahstana ter ob spoštovanju veljavnih določb varnostnih standardov in smernic v zvezi z varovanjem IAEA.
      IAEA in metalurški obrat Ulba sta 27. avgusta 2015 podpisala sporazum o upravljavcu objekta. V tem sporazumu je metalurški obrat Ulba določen kot lokacija banke IAEA za nizko obogateni uran in je določen pravni okvir, v katerem bo metalurški obrat Ulba upravljal banko IAEA za nizko obogateni uran, in sicer v skladu z licenco, nacionalnim regulativnim okvirom ter veljavnimi določbami varnostnih standardov in smernic v zvezi z varovanjem IAEA.
      Poleg tega sta IAEA in Ministrstvo za energijo Kazahstana podpisala tehnični sporazum o posebnih ureditvah, ki jih je treba uveljaviti za vzpostavitev banke IAEA za nizko obogateni uran v Kazahstanu (v nadaljnjem besedilu: tehnični sporazum). V tehničnemu sporazumu je določeno, da vsaka pogodbenica zagotavlja potrebna sredstva za izvajanje svojih dejavnosti za pravočasno vzpostavitev banke IAEA za nizko obogateni uran, vključno z dejavnostmi za uskladitev z veljavnimi določbami listin IAEA o varnostnih standardih in smernicah v zvezi z varovanjem. Na podlagi tehničnega sporazuma sta pogodbenici ustanovili skupni usklajevalni odbor, da bi olajšali izvajanje tehničnega sporazuma, ter odobrili načrt posebnih dejavnosti, da bi zagotovili vzpostavitev in delovanje banke IAEA za nizko obogateni uran v skladu z veljavnimi določbami listin IAEA o varnostnih standardih in smernicah v zvezi z varovanjem. V tehničnemu sporazumu je določeno, da se dejavnosti zaključijo v dveh letih po podpisu pravnih dogovorov oziroma do septembra 2017.
      Metalurški obrat Ulba je novembra 2015 začel načrtovati novo skladišče IAEA za nizko obogateni uran, kjer naj bi bila banka IAEA za nizko obogateni uran. Misija IAEA je od 29. februarja do 4. marca 2016 obiskala metalurški obrat Ulba, da bi pregledala napredek pri načrtovanju. Preučila je vprašanje, ali so bili veljavni varnostni standardi in smernice IAEA v zvezi z varovanjem v postopku načrtovanja ustrezno upoštevani. Pregled misije IAEA se osredotoča na pet strokovnih področij: strukturo stavbe, varnostno analizo, zaščito pred sevanjem, pripravljenost in odzivanje na izredne razmere ter jedrsko varnost. V pregledu predlagane zasnove in ustrezne podporne dokumentacije je bilo na splošno ugotovljeno, da zasnova določa ustrezne ukrepe za zagotavljanje smernic na področju jedrske varnosti in varovanja.
      Po zaključku načrtovanja in njegovega pregleda s strani IAEA je bil maja 2016 podpisan partnerski sporazum med IAEA in metalurškim obratom Ulba. V njem so določeni tehnični in finančni pogoji za vzpostavitev skladišča IAEA za nizko obogateni uran. To je pomemben mejnik pri vzpostavljanju banke IAEA za nizko obogateni uran.
      Maja 2016 je bil v poročilu Sveta guvernerjev GOV/INF/2016/8 izpostavljen znaten doseženi napredek. Vsebuje tudi prvi osnovni celoviti projektni in finančni načrt.
      V dokumentu GOV/2010/67 Sveta guvernerjev IAEA je bil generalni direktor IAEA pooblaščen za ustanovitev banke IAEA za nizko obogateni uran in se je obenem zahtevalo, da je treba stroške (vključno s stroški človeških virov), ki se nanašajo na ustanovitev in delovanje banke IAEA za nizko obogateni uran, kriti izključno z zunajproračunskimi prostovoljnimi prispevki, s čimer ne bi vplivali na redni proračun IAEA. V ta namen bi iz projekta banke IAEA za nizko obogateni uran povrnili sredstva različnim oddelkom IAEA za tehnično pomoč in podporo, zagotovljeno strokovnjakom za projekt z uporabo sporazumov o ravni storitve. Ti sporazumi, v katerih so določene storitve, ki jih morajo zagotoviti oddelki projekta za izvedbo projektnega načrta (vključno z načrtom posebnih dejavnosti), ter stroški za raven podpore, ki jo zagotovi vsak od oddelkov, so bili dokončno oblikovani in dogovorjeni marca 2016.
      Od 1. aprila 2016 so se več držav članic, Komisija, Pobuda o jedrski grožnji in Svetovni inštitut za prevoz jedrskega materiala zavezali, da bodo zagotovili sredstva v skupni višini približno 124 900 000 USD in 25 000 000 EUR, prispevki, ki jih je IAEA prejela do tega datuma, pa znašajo 124 900 000 USD in 20 000 000 EUR. Finančne prispevke so zagotovili Pobuda o jedrski grožnji (50 000 000 USD), ZDA (50 000 000 USD), Združeni arabski emirati (10 000 000 USD), Norveška (5 000 000 USD), Kuvajt (10 000 000 USD), Svetovni inštitut za prevoz jedrskega materiala (10 000 EUR) in Kazahstan (400 000 USD). 20 000 000 EUR, ki jih je donirala Komisija, je namenjenih za nakup nizko obogatenega urana za banko IAEA za nizko obogateni uran, do 5 000 000 EUR pa je bilo odobrenih za posodobitve na področju varnosti. Sredstva za posodobitve na področju varnosti (do 5 000 000 EUR) so predmet te priloge.
      Naslednji ključni koraki za banko IAEA za nizko obogateni uran so:

                  (a)

                  dokončna vzpostavitev skladišča IAEA za nizko obogateni uran, vključno z dokončanjem gradnje; potrditev, da stavba in oprema ustrezata namenu načrtovanja ter veljavnim določbam v zvezi z varnostjo in varovanjem;

                  (b)

                  dogovor z metalurškim obratom Ulba o programu upravljanja cilindrov za zagotovitev dolgoročne varnosti in varovanja cilindrov ter pripravljenosti za prevoz;

                  (c)

                  začetek obratovanja skladišča;

                  (d)

                  nakup nizko obogatenega urana IAEA in prevoz do skladišča;

                  (e)

                  začetek delovanja.

            Cilji projekta
      Prispevati k ustanovitvi in varnemu upravljanju banke IAEA za nizko obogateni uran, zlasti z zagotavljanjem visokih ravni varnosti in varovanja med prevozom in skladiščenjem, in sicer v skladu z listinami IAEA o varnostnih standardih in smernicah v zvezi z varovanjem.
      Koristi
      Dosežene bodo naslednje koristi:

                  (a)

                  krepitev zanesljivosti oskrbe z jedrskim gorivom na varovan in varen način; in

                  (b)

                  podpora IAEA pri zagotavljanju varovanja in varnosti prevoza nizko obogatenega urana od naročila do dobave, pa tudi med skladiščenjem na lokaciji banke za nizko obogateni uran.

            II.   OPIS DEJAVNOSTI
      Banka za nizko obogateni uran
      Banko IAEA za nizko obogateni uran bodo sestavljale fizične zaloge približno 90 ton nizko obogatenega urana, kar je količina, potrebna za začetno polnitev sodobnega lahkovodnega reaktorja (kar ustreza približno trem jedrnim polnitvam) za proizvodnjo električne energije, skupaj s povezano opremo in storitvami. Zaloge bodo v lasti IAEA. Banka IAEA za nizko obogateni uran bo delovala v skladu z nekaterimi nediskriminatornimi merili za oddajo nizko obogatenega urana državi prejemnici. Ta merila so v celoti skladna s Statutom IAEA in jih je odobril Svet guvernerjev. Jedrski objekt, ki uporablja nizko obogateni uran, mora biti zajet v sporazumu o nadzornih ukrepih z IAEA ter v celoti spoštovati ta sporazum.
      Podpora Unije
      Unija bo banko IAEA za nizko obogateni uran podpirala dopolnjevalno z različnimi instrumenti. Že v letu 2011 je bil namenjen finančni prispevek v višini 20 000 000 EUR v okviru instrumenta za stabilnost za nakup nizko obogatenega urana.
      Ta sklep bo prispeval k varnemu delovanju in upravljanju banke IAEA za nizko obogateni uran. Med zadevnimi dejavnosti, ki jih predvideva IAEA, h katerim bo finančno prispeval ta sklep, so lahko:
      1.   Podpora varni vzpostavitvi skladiščenja za 90 ton nizko obogatenega urana
      Ta točka zajema stroške izvajanja dejavnosti projektnega načrta, vključno z načrtom posebnih dejavnosti za leto 2017 in dejavnostmi nadaljnjega spremljanja v letu 2018. Načrt posebnih dejavnosti, dogovorjen med IAEA, metalurškim obratom Ulba ter Odborom za atomsko energijo ter nadzor in kontrolo Kazahstana, je seznam dejavnosti, ki se štejejo za potrebne za nadgradnjo objektov, opreme, postopkov in praks, da bi zagotovili, da bo banka IAEA za nizko obogateni uran vzpostavljena, skladiščena, vodena in varovana v skladu z ustreznimi določbami varnostnih standardov in smernic IAEA v zvezi z varovanjem. Te dejavnosti so bile pripravljene na podlagi več ocen, izvedenih med letoma 2012 in 2016. Zlasti misija IAEA januarja 2016 je opredelila tudi nekaj dodatne zunanje opreme, ki bo potrebna, da bi lahko skladišče delovalo v skladu s standardi IAEA za pripravljenost in odzivanje na izredne razmere.
      Med dejavnostmi so razvoj postopkov za varne operacije, zagotavljanje opreme za pripravljenost in odzivanje na izredne razmere ter zaščitne opreme pred sevanjem, pa tudi zagotavljanje s tem povezanega usposabljanja; izvajanje delavnic o varnostnih vprašanjih, pomembnih za banko IAEA za nizko obogateni uran (npr. kultura jedrske varnosti); izvajanje vaj odziva na izredne dogodke v objektu ter dejavnosti nadaljnjega ocenjevanja za potrjevanje skladnosti posodobitev z ustreznimi varnostnimi standardi in smernicami v zvezi z varovanjem IAEA pred začetkom obratovanja.
      Nizko obogateni uran bo v skladišče IAEA za nizko obogateni uran shranjen šele, ko se bo IAEA prepričala, da je bila vzpostavljena banka IAEA za nizko obogateni uran, ki izpolnjuje veljavne določbe varnostnih standardov in smernic IAEA v zvezi z varovanjem. Zato bo IAEA izvedla misijo za potrjevanje, načrtovano za poletje 2017, da bi potrdila, da zaključena stavba in njena ključna oprema ustrezata namenu načrtovanja ter da je vzpostavljena celotna infrastruktura, potrebna za izpolnjevanje veljavnih določb v zvezi z varnostjo in varovanjem.
      V obdobju dveh let bo proračun zajemal stroške načrtovanja, izvajanja, podpiranja in poročanja o projektnem načrtu in dejavnostih iz načrta posebnih dejavnosti, vključno s stroški za kritje človeških virov IAEA, da se zagotovi, da v skladu z mandatom projekta banke IAEA za nizko obogateni uran niso uporabljena redna proračunska sredstva.
      2.   Zagotavljanje varnega prevoza 90 ton nizko obogatenega urana
      Pričakuje se, da bo nizko obogateni uran (90 ton) prepeljan iz objekta prodajalca ali prodajalcev v metalurški obrat Ulba v Oskemenu v Kazahstanu, kjer bo sedež banke IAEA za nizko obogateni uran. Pošiljke nizko obogatenega urana, ki se gibljejo po različnih jurisdikcijah, morajo izpolnjevati vse zahteve v zvezi z dokumentacijo, zavarovanjem, odobritvijo tranzita in označevanjem, vključno z zahtevami držav glede fizične zaščite, ki so navedene v ustreznih konvencijah in priporočilih, oblikovanih pod okriljem IAEA, ter varnostnimi zahtevami Mednarodne pomorske organizacije (IMO). Izdatki, povezani s prevozom nizko obogatenega urana, bodo odvisni od geografskega položaja prodajalca oziroma prodajalcev nizko obogatenega urana ter pomorskih in kopenskih razdalj za prevoz med dobaviteljem oziroma dobavitelji in metalurškim obratom Ulba v Kazahstanu, pa tudi števila pristanišč in mejnih tranzitov, potrebnih za dokončanje dobave. Ta točka vključuje razvoj tehničnih specifikacij ob upoštevanju strokovnega mnenja uradnikov IAEA in zunanjih strokovnjakov; načrtovanje in nadzor prevoza; zavarovanje; zakup morskega plovila za prevoz za izboljšanje varnosti; posvetovanje o oceni tveganja in načrtovanju v zvezi z varnostjo prometnih poti ter varovanje med pomorskim prevozom, v pristaniščih in tranzitnih krajih.
      3.   Zagotavljanje dolgoročnega skladiščenja 90 ton nizko obogatenega urana
      Nizko obogateni uran bo shranjen v namenskem skladišču na ozemlju metalurškega obrata Ulba v Oskemenu v Kazahstanu. Nizko obogateni uran IAEA bo shranjen v cilindrih tipa 30B. Upravljavec objekta bo v imenu IAEA odgovoren za skladiščenje in zaščito nizko obogatenega urana, in sicer v skladu z varnostnimi standardi in smernicami IAEA v zvezi z varovanjem. To vključuje nakup cilindrov tipa 30B, ki bodo zagotavljali fizično varno in varovano skladiščenje nizko obogatenega urana. Iz varnostnih študij je razvidno, da te posode za shranjevanje zagotavljajo zanesljivo in varno skladiščenje za obdobje do 50 let. Debelina sten cilindrov in njihova celotna zasnova poleg zagotavljanja varnosti prispevata k fizični zaščiti pred sabotažami in krajo.
      Ključna dejavnost pri zagotavljanju dolgoročnega skladiščenja nizko obogatenega urana je izvajanje programa upravljanja cilindrov, vključno z rutinskimi pregledi in ponovno certifikacijo cilindrov tipa 30B pri skladiščenju, in sicer za skladnost s standardom ISO 7195, pa tudi za zagotavljanje pripravljenosti za prevoz v države članice. V ta namen je treba zagotoviti storitve ponovne certifikacije cilindrov, ki jih opravljajo pooblaščeni inšpektorji, in storitve osebja metalurškega obrata Ulba za podporo izvedbi preskušanja.
      Poleg tega bo IAEA med dolgoročnim skladiščenjem nizko obogatenega urana IAEA izvajala redne in ad hoc dejavnosti spremljanja, vključno s prejetjem, pregledom in preverjanjem letnih poročil metalurškega obrata Ulba. To bo vključevalo letna srečanja z metalurškim obratom Ulba za pregled dejavnosti v zvezi z varnostjo in varovanjem, povezanih z banko IAEA za nizko obogateni uran, pa tudi druge vrste misij v metalurškem obratu Ulba za zagotovitev, da se zadevne določbe listin IAEA o varnostnih standardih in smernicah v zvezi z varovanjem še naprej uporabljajo za banko IAEA za nizko obogateni uran.
      Ta točka zajema obdobje petih let.
      III.   TRAJANJE
      Predvideno trajanje obdobja izvajanja projekta je 60 mesecev od podpisa sporazuma o financiranju iz člena 3.
      IV.   UPRAVIČENCI
      Upravičenci projekta iz tega sklepa so vse upravičene države prejemnice storitev banke IAEA za nizko obogateni uran, ki izpolnjujejo pogoje za dostop do banke za nizko obogateni uran, ki jih določi Svet guvernerjev IAEA.
      V.   SUBJEKT, ZADOLŽEN ZA IZVAJANJE
      IAEA bo zaupana tehnična izvedba projekta, kot je navedeno, pod nadzorom VP. Projekt bodo neposredno izvajali osebje IAEA, strokovnjaki iz drugih nacionalnih jedrskih organov in pogodbeni izvajalci. V primeru pogodbenih izvajalcev bo nabava blaga, del ali storitev s strani IAEA v kontekstu tega sklepa izvedena, kot je obrazloženo v sporazumu o financiranju, ki ga bosta sklenili Komisija in IAEA.
      VI.   POROČANJE
      Subjekt, zadolžen za izvajanje, pripravi:

                  (a)

                  redna poročila o izvajanju projekta;

                  (b)

                  končno poročilo najpozneje dva meseca po koncu izvajanja projekta.

            Poročila bodo poslana VP.


title: 2010/796/SZVP: Sklep Političnega in varnostnega odbora EUPOL COPPS/1/2010 z dne 21. decembra 2010 o podaljšanju mandata vodje policijske misije Evropske unije za Palestinska ozemlja (EUPOL COPPS)

text:
               22.12.2010

               SL

               Uradni list Evropske unije

               L 338/49

         SKLEP POLITIČNEGA IN VARNOSTNEGA ODBORA EUPOL COPPS/1/2010
   z dne 21. decembra 2010
   o podaljšanju mandata vodje policijske misije Evropske unije za Palestinska ozemlja (EUPOL COPPS)
   (2010/796/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2010/784/SZVP z dne 17. decembra 2010 o policijski misiji Evropske unije za Palestinska ozemlja (EUPOL COPPS) (1) in zlasti člena 10(1) Sklepa,
   ob upoštevanju naslednjega:

               (1)

               Politični in varnostni odbor je na podlagi člena 10(1) Sklepa 2010/784/SZVP pooblaščen, da v skladu s členom 38 Pogodbe sprejme ustrezne odločitve glede političnega nadzora in strateškega vodenja EUPOL COPPS, vključno zlasti s sklepom o imenovanju vodje misije.

               (2)

               Visoki predstavnik Unije za zunanje zadeve in varnostno politiko je predlagal, da se vodji EUPOL COPPS g. Henriku MALMQUISTU podaljša mandat –

         SPREJEL NASLEDNJI SKLEP:
   Člen 1
   Mandat g. Henrika MALMQUISTA, vodje policijske misije Evropske unije za Palestinska ozemlja (EUPOL COPPS), se podaljša za obdobje od 1. januarja 2011 do 31. decembra 2011.
   Člen 2
   Ta sklep začne veljati na dan sprejetja.
   Uporablja se do 31. decembra 2011.

      V Bruslju, 21. decembra 2010

            Za Politični in varnostni odbor

            Predsednik

         W. STEVENS

      (1)  UL L 335, 18.12.2010, str. 60.


title: 2004/600/ES: Odločba Komisije z dne 4. avgusta 2004 o sprejemanju obveznosti ponujenih v povezavi z protidampinškim postopkom glede uvoza poli(etilen tereftalata), s poreklom med drugim iz Avstralije

text:
               19.8.2004

               SL

               Uradni list Evropske unije

               L 271/38

      ODLOČBA KOMISIJE

   z dne 4. avgusta 2004
   o sprejemanju obveznosti ponujenih v povezavi z protidampinškim postopkom glede uvoza poli(etilen tereftalata), s poreklom med drugim iz Avstralije
   (2004/600/ES)
   KOMISIJA EVROPSKIH SKUPNOSTI JE -
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 384/96 z dne 22. decembra 1995 o zaščiti pred dampinškim uvozom iz držav, ki niso članice Evropske skupnosti (1) („osnovne uredbe“) in zlasti člena 8,
   po posvetovanju s Svetovalnim odborom,
   ob upoštevanju naslednjega:
   A.   POSTOPEK

               (1)

               Dne 19. februarja je Komisija z Uredbo (ES) št. 306/2004 (2) uvedla začasne protidampinške carine na uvoz poli(etilen tereftalata) (v nadaljnjem besedilu imenovan „PET“ ali „zadevni proizvod“) s poreklom iz Avstralije, Ljudske republike Kitajske in Pakistana v Skupnost („začasna uredba“).

               (2)

               Po sprejetju začasnih protidampinških ukrepov je Komisija nadaljevala s preiskovanjem dampinga, škode in interesa Skupnosti. Končne ugotovitve in zaključki preiskave so navedeni v Uredbi Sveta (ES) št. 1467/2004 (3), ki uvaja dokončne protidampinške carine na uvoz PET-a s poreklom iz Avstralije, Ljudske republike Kitajske in Pakistana („dokončna uredba“).

               (3)

               Preiskava je potrdila začasne ugotovitve škodljivega dampinga pri uvozu zadevnega proizvoda izvirajočega iz Avstralije, Ljudske republike Kitajske in Pakistana.

         B.   OBVEZNOST

               (4)

               Po sprejemu začasnih protidampinških ukrepov je eden od sodelujočih proizvajalcev – izvoznikov v Avstraliji (Leading Synthetics Pty Ltd) ponudil cenovno zavezujočo ponudbo skladno s členom 8(1) osnovne uredbe. V tej obvezi je proizvajalec – izvoznik ponudil, da bo prodajal proizvod po ceni, ki odpravlja škodljive učinke dampinga ali po višji ceni.

               (5)

               Podjetje bo Komisiji zagotavljalo redne in podrobne informacije o svojem uvozu v Skupnost, kar bo omogočalo Komisiji učinkovit nadzor sprejete obveznosti. Poleg tega je prodajna struktura podjetja takšna, da Komisija meni, da je tveganje izogibanja obveznosti omejeno.

               (6)

               V luči tega je obveznost sprejemljiva.

               (7)

               Da bi Komisija lahko učinkovito nadzorovala spoštovanje obveznosti s strani podjetja, bo ob zahtevku ustreznim carinskim organom za sprostitev v prosti promet v skladu z obveznostjo, oprostitev plačila carine pogojena s predložitvijo trgovske fakture, ki vsebuje vsaj podatke, ki so našteti v Prilogi 2 Uredbe Sveta (ES) št. 1467/2004. Ta raven informacij je nujna tudi, da omogoči carinskim organom, da z ustrezno gotovostjo ugotovijo ali je pošiljka skladna s trgovinskimi dokumenti. Kadar taka faktura ni predložena ali kjer ni skladna s proizvodom, ki je predložen carini, je plačljiv ustrezen znesek protidampinške carine.

               (8)

               V primeru kršitve ali odstopa od obveznosti ali domnevne kršitve, se lahko naloži protidampinška carina skladno s členom 8(9) in (19) osnovne uredbe,

         SPREJELA NASLEDNJO ODLOČBO:
   Člen 1
   Obveznost, ki jo je ponudil spodaj omenjen proizvajalec – izvoznik, v povezavi s tekočim protidampinškim postopkom glede določenega poli(etilen tereftalata) s poreklom iz Avstralije, Ljudske republike Kitajske in Pakistana, je s tem sprejeta.

               Država

               Proizvajalec

               Dodatna koda TARIC

               Avstralija

               Leading Synthetics Pty Ltd

               A503

         Člen 2
   Ta sklep začne veljati dan po objavi v Uradnem listu Evropske unije.

      V Bruslju, 4. avgusta 2004

            Za Komisijo

         Pascal LAMY

            Član Komisije

      (1)  UL L 56, 6.3.1996, str. 1. Uredba, nazadnje spremenjena z Uredbo (ES) št. 461/2004 (UL L 77, 13.3.2004, str. 12).

      (2)  UL L 52, 21.2.2004, str. 5.

      (3)  Glej stran 1 tega Uradnega lista.


title: 2010/233/: Sklep Komisije z dne 26. aprila 2010 o ustanovitvi strokovne skupine za skupni referenčni okvir na področju evropskega pogodbenega prava

text:
               27.4.2010

               SL

               Uradni list Evropske unije

               L 105/109

         SKLEP KOMISIJE
   z dne 26. aprila 2010
   o ustanovitvi strokovne skupine za skupni referenčni okvir na področju evropskega pogodbenega prava
   (2010/233/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Evropski svet v Tampereju oktobra 1999 je od Komisije zahteval, naj prouči potrebo po uskladitvi zakonodaje na področju civilnega materialnega prava.

               (2)

               Komisija je leta 2001 izdala Sporočilo o evropskem pogodbenem pravu (1), s katerim je začela postopek posvetovanja o morebitnih težavah in ukrepih na področju pogodbenega prava, sodelujoči pa so popolnoma soglašali s potrebo po izboljšanju usklajenosti veljavne zakonodaje Unije na področju pogodbenega prava, da bi se zagotovila njena enotna uporaba in nemoteno delovanje notranjega trga.

               (3)

               Leta 2003 je Komisija izdala akcijski načrt z naslovom „Skladnejše evropsko pogodbeno pravo“ (2), v katerem je predlagala izboljšanje kakovosti in skladnosti zakonodaje Unije na področju pogodbenega prava z vzpostavitvijo skupnega referenčnega okvira, ki bi Uniji zagotovil nezavezujoče referenčno orodje z načeli, opredelitvami in vzorčnimi pravili za uporabo pri spreminjanju veljavne zakonodaje Unije in pripravi nove zakonodaje na področju pogodbenega prava.

               (4)

               Kot pripravljalni ukrep je Komisija leta 2005 v okviru šestega okvirnega programa za raziskave subvencionirala poglobljeno pravno raziskavo evropske akademske mreže raziskovalcev, katere rezultat je bil strokovni osnutek skupnega referenčnega okvira (v nadaljnjem besedilu: osnutek skupnega referenčnega okvira).

               (5)

               V stockholmskem programu za obdobje 2010–2014 je Komisija pozvana k predložitvi predloga skupnega referenčnega okvira na področju evropskega pogodbenega prava, ki naj bi bil nezavezujoč sklop temeljnih načel, opredelitev in vzorčnih pravil, ki naj ga uporabita zakonodajalca na ravni Unije za zagotovitev večje skladnosti in kakovosti v zakonodajnem postopku.

               (6)

               Evropa 2020 – Strategija za pametno, trajnostno in vključujočo rast (3) priznava potrebo po sprejetju ukrepov, s katerimi se bo podjetjem in potrošnikom olajšalo ter pocenilo sklepanje pogodb s partnerji v drugih državah EU, med drugim z napredovanjem v smeri izbirnega evropskega pogodbenega prava.

               (7)

               Zato je treba ustanoviti skupino strokovnjakov s področja civilnega prava, zlasti pogodbenega prava, ter opredeliti njene naloge in sestavo.

               (8)

               Skupina naj bi pomagala Komisiji pri pripravi predloga skupnega referenčnega okvira na področju evropskega pogodbenega prava, vključno s potrošniškim pogodbenim pravom in gospodarskim pogodbenim pravom, pri čemer bi osnutek skupnega referenčnega okvira služil kot izhodišče, upoštevati pa bi bilo treba tudi drugo raziskovalno delo na tem področju in pravni red Unije. Skupina naj bi Komisiji pomagala zlasti pri izbiri tistih delov osnutka skupnega referenčnega okvira, ki so neposrednega ali posrednega pomena za pogodbeno pravo, ter pri prestrukturiranju, spreminjanju in dopolnjevanju izbranih vsebin.

               (9)

               Skupino naj bi sestavljali visoko kvalificirani strokovnjaki s področja civilnega prava, zlasti pogodbenega prava, ki so imenovani kot posamezniki.

               (10)

               Za člane skupine bi bilo treba določiti pravila o razkrivanju podatkov, brez poseganja v Pravilnik Komisije o varnosti iz Priloge k Sklepu Komisije 2001/844/ES, ESPJ, Euratom (4).

               (11)

               Osebne podatke, povezane s člani skupine, bi bilo treba obdelovati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (5).

               (12)

               Primerno je določiti obdobje uporabe tega sklepa. Komisija bo pravočasno obravnavala smiselnost podaljšanja tega obdobja –

         SPREJELA NASLEDNJI SKLEP:
   Člen 1
   Strokovna skupina za skupni referenčni okvir na področju evropskega pogodbenega prava
   Ustanovi se skupina strokovnjakov, imenovana „Strokovna skupina za skupni referenčni okvir na področju evropskega pogodbenega prava“ (v nadaljnjem besedilu: skupina).
   Člen 2
   Naloga
   Naloga skupine je pomagati Komisiji pri pripravi predloga skupnega referenčnega okvira na področju evropskega pogodbenega prava, vključno s potrošniškim pogodbenim pravom in gospodarskim pogodbenim pravom, ter zlasti pri:

               (a)

               izbiri tistih delov osnutka skupnega referenčnega okvira, ki so neposrednega ali posrednega pomena za pogodbeno pravo; in

               (b)

               prestrukturiranju, spreminjanju in dopolnjevanju izbranih vsebin osnutka skupnega referenčnega okvira, pri čemer je treba upoštevati tudi drugo raziskovalno delo na tem področju in pravni red Unije.

         Člen 3
   Posvetovanje
   Komisija se lahko s skupino posvetuje o vseh vprašanjih v zvezi s pripravo predloga skupnega referenčnega okvira na področju evropskega pogodbenega prava.
   Člen 4
   Članstvo – imenovanje
   1.   Skupino sestavlja največ 20 članov.
   2.   Člane skupine, ki se izberejo med vidnimi strokovnjaki s področja civilnega prava, zlasti pogodbenega prava, imenuje generalni direktor GD za pravosodje, svobodo in varnost. Člani se imenujejo tako, da se čim bolje zagotovi ustrezno ravnovesje glede obsega strokovnega znanja, geografskega izvora in spola.
   3.   Člani so imenovani kot posamezniki ter delujejo neodvisno in v javnem interesu.
   4.   Skupino sestavljajo strokovnjaki z naslednjih področij:

               —

               zaposleni v znanstvenih in raziskovalnih organizacijah, akademiki,

               —

               pravosodni delavci in sodelavci,

               —

               strokovnjaki, ki predstavljajo civilno družbo.

         5.   Člani skupine se imenujejo za mandatno obdobje, ki se izteče 26. aprila 2012.
   6.   Člani ne smejo imenovati namestnika, razen s soglasjem Komisije.
   7.   Člane, ki ne morejo več učinkovito prispevati k razpravam skupine, dajo odpoved ali ne izpolnjujejo pogojev iz odstavka 3 tega člena ali člena 339 Pogodbe, je mogoče zamenjati za preostanek njihovega mandata.
   8.   Člani se pisno zavežejo, da bodo delovali v javnem interesu, ter podpišejo izjavo o neobstoju ali obstoju kakršnega koli interesa, ki bi lahko negativno vplival na njihovo nepristranskost.
   9.   Imena članov se objavijo v registru strokovnih skupin Komisije ter na spletni strani GD za pravosodje, svobodo in varnost. Imena članov se zbirajo, obdelujejo in objavljajo v skladu z Uredbo (ES) št. 45/2001.
   10.   Člani, ki ne želijo, da bi bilo njihovo ime objavljeno, lahko zaprosijo za izjemo. Prošnja za neobjavo imena člana strokovne skupine se šteje za utemeljeno, kadar bi objava lahko ogrozila njegovo varnost ali integriteto ali neupravičeno posegla v njegovo zasebnost.
   Člen 5
   Delovanje
   1.   Skupini predseduje Komisija.
   2.   V dogovoru s Komisijo se lahko ustanovijo podskupine za proučitev posebnih vprašanj v okviru nalog, ki jih določi skupina. Take podskupine se razpustijo takoj, ko opravijo svoje naloge.
   3.   Predstavnik Komisije lahko povabi zunanje strokovnjake s posebnim strokovnim znanjem glede zadeve na dnevnem redu ali opazovalce, zlasti iz Evropskega parlamenta in Sveta, da sodelujejo v razpravah skupine ali podskupin, če je to koristno in/ali potrebno.
   4.   Člani ne smejo razkrivati informacij, ki jih dobijo pri sodelovanju v razpravah skupine ali podskupin, če se te informacije po mnenju Komisije nanašajo na zaupne zadeve.
   5.   Skupina in njene podskupine se običajno sestajajo v prostorih Komisije v skladu s postopki in časovnim razporedom, ki jih določi Komisija. Komisija zagotovi administrativne storitve. Sestankov skupine in njenih podskupin se lahko udeležujejo tudi drugi zainteresirani uradniki Komisije.
   6.   Skupina sprejme svoj poslovnik na podlagi standardnega poslovnika za strokovne skupine, ki ga je sprejela Komisija.
   7.   Komisija lahko v izvirnem jeziku zadevnega dokumenta objavi kakršen koli povzetek, sklepno ugotovitev, delno sklepno ugotovitev ali delovni dokument skupine.
   Člen 6
   Stroški sestankov
   1.   Člani skupine za svoje storitve niso plačani.
   2.   Komisija članom povrne potne stroške in, kadar je ustrezno, dnevnice v zvezi z dejavnostmi skupine v skladu s pravili Komisije o nadomestilu za zunanje strokovnjake.
   3.   Stroški sestankov se povrnejo v mejah letnega proračuna, ki ga pristojne službe Komisije dodelijo skupini.
   Člen 7
   Veljavnost
   Ta sklep velja do 26. aprila 2012.

      V Bruslju, 26. aprila 2010

            Za Komisijo

            Predsednik

         José Manuel BARROSO

      (1)  UL C 255, 13.9.2001, str. 1.

      (2)  UL C 63, 15.3.2003, str. 1.

      (3)  COM(2010) 2020 konč., str. 23.

      (4)  UL L 317, 3.12.2001, str. 1.

      (5)  UL L 8, 12.1.2001, str. 1.